Rü nawa nangu ga jema peta ga gucü ga taunecügu norü tupauca ga taxü̃neca̱x naxügüxü̃ ga Judéugü na nüxna nacua̱xãchigüxü̃ca̱x ga jema ngunexü̃ ga nagu janguxü̃ ga guma tupauca.
Rü nagáuane ga Jerucharéü̃wa ga jexguma.
Rü guma tupauca ga taxü̃newa najexma ga wüxi ga chopetüchica ga Charumáũãrü Chopetüchicagu ãẽ́gaxü̃.
Rü jemagu najarüxũũxü̃ ga Ngechuchu.
Rü ga jema Judéugüarü ãẽ̱xgacügü rü nüxü̃ ínachomaẽguãchi,
rü nhanagürügü nüxü̃:
—¿Nhuxguratáta tomaã cuixaixcuma na cugü cuixuxü̃ na texé na cuiĩxü̃?
Ega aixcuma cuma rü Cristu cuixĩgu,
rü ¡meã noxtacüma tomaã nüxü̃ ixu!
—nhanagürügü.
Rü Ngechuchu nanangãxü̃,
rü nhanagürü nüxü̃:
—Marü pemaã nüxü̃ chixu,
notürü i pema rü tama choxü̃́ pejaxõgü.
Guxü̃ma i ṯacü i chaxüxü̃ rü Chaunatüarü poramaã nixĩ i chanaxüxü̃,
rü ngẽmawa meãma pexü̃ nüxü̃ chadauxẽẽ na chama rü Cristu na chiĩxü̃.
—Notürü pema rü tama pejaxõgü,
erü tama chorü carnerugütanüxü̃ peixĩgü.
—Chorü carnerugü rü nüxü̃ nacua̱x i chauga,
rü chama rü chorü carnerugüxü̃ chacua̱x,
rü nüma rü chawe narüxĩ.
—Rü chama rü nüxna chanaxã i maxü̃ i taguma gúxü̃.
Rü nümagü rü tagutáma inajarütauxe,
rü taxúetáma choxna tanapuxü̃ i cha̱xme̱xwa.
—Rü jíxema Chaunatü choxna tüxü̃ mugüxe ja chorü carnerugü,
rü guxü̃ãrü jexera tixĩ i nape̱xewa.
Rü taxúema texé nüxna tüxü̃ tapuxü̃.
—Chaunatü rü chama rü wüxitama tixĩgü —nhanagürü.
Rü jexguma ga jema Judéugüarü ãẽ̱xgacügü rü wenaxãrü nutane nanajauxgü na gumamaã Ngechuchuxü̃ ínamuxũchigüxü̃ca̱x.
Notürü ga Ngechuchu rü nhanagürü nüxü̃:
—Pepe̱xewa chanaxü i muxü̃ma i mexü̃gü i Chaunatüarü poramaã chaxüxü̃.
¿Rü ngẽxü̃rüüxü̃ i ngẽma mexü̃ i chaxüxü̃ca̱x nixĩ i choxü̃ nutamaã ípemuxũchigüchaü̃xü̃?
—nhanagürü.
Rü jema Judéugüarü ãẽ̱xgacügü rü Ngechuchuxü̃ nangãxü̃gü,
rü nhanagürügü:
—Tama wüxi i puracü i mexü̃ca̱x cuxü̃ ítamuxũchigüchaü̃.
Notürü cuxü̃ ítamuxũchigüchaü̃ erü Tupanamaã rü ṯacü cuixugü.
Cuma rü wüxi i duü̃xü̃mare cuixĩ rü cugü Tupanaxü̃ cuixĩxẽẽchaü̃ —nhanagürügü.
Rü nüma ga Ngechuchu rü nhanagürü nüxü̃:
—Perü mugüpanewa rü naxümatü i Tupanaãrü ore i nhaxü̃:
“Rü pematama nixĩ i tupanagü peixĩgüxü̃”,
nhaxü̃.
—Rü ngẽma Tupanaãrü ore i ümatüxü̃wa nüxü̃ jaxuxü̃,
rü nüxü̃ tacua̱x rü taxucürüwama texé itajanaxoxẽẽ.
Rü ngẽma orewa rü Tupana rü nhanagürü:
“Guxãma ja jíxema texé janajauxgüxe i chorü ore rü tupanagü tixĩgü”,
nhanagürü i ngẽma orewa.
—Rü Tupana choxü̃ najaxu na chanaxüxü̃ca̱x i norü puracü,
rü jemaca̱x nhama ga naãnewa choxü̃ namu.
¿Rü nhuxãcü i pema nagu perüxĩnüẽgu rü chixexü̃ Tupanamaã chaxüxü̃ i ngẽxguma Tupana Nane chixĩ —nhachagu pemaã?
—Rü ngẽxguma chi tama chanaxü̱xgu i ngẽma mexü̃ i Chaunatü üxü̃,
rü marü name ega woo tama choxü̃́ pejaxõgügu.
—Notürü ngẽxguma chanaxü̱xgu i ngẽma Chaunatü üxü̃,
rü woo tama choxü̃́ pejaxõgügu,
rü chanaxwa̱xe i nüxü̃́ pejaxõgü i ngẽma taxü̃ i mexü̃gü i Chaunatüarü poramaã chaxüxü̃.
Erü ngẽmawa tá nüxü̃ pecua̱x na Chaunatü rü chawa nangẽxmaxü̃ rü chama i nawa —nhanagürü.
Rü wenaxãrü Ngechuchuxü̃ nijauxgüchaü̃ ga jema Judéugüarü ãẽ̱xgacügü.
Notürü nüma ga Ngechuchu rü naxchaxwa ninha.
Rü jexguma ga Ngechuchu rü natü ga Judã́ũãrü tocutüca̱x tomaã nataegu.
Rü jema nachica ga Juã́ũ duü̃xü̃güxü̃ ü̃paacü nawa íbaiü̃xẽẽxü̃gu tomaã narüxã̱ũ̱x.
Rü muxü̃ma ga duü̃xü̃gü rü Ngechuchuxü̃ ínajadaugü,
rü nhanagürügü:
—Juã́ũ rü taxuü̃ma ga taxü̃ ga mexü̃ ga cua̱xruü̃ naxü ga Tupanaãrü poramaã.
Notürü guxü̃ma ga ore ga Juã́ũ tamaã nüxü̃ ixuxü̃ ga nhaã jatüchiga rü aixcuma nixĩ —nhanagürügü.
Rü jema nachicawa rü muxü̃ma ga duü̃xü̃gü rü Ngechuchuaxü̃́ najaxõgü.